Tiina Abel

**Tiina Abel** (sündinud 30. detsembril 1951 Moskvas) on eesti kunstiajaloolane.

Abel lõpetas 1970. aastal Tallinna 21. Keskkooli. Aastatel 1971–1976 õppis ta Tartu Riikliku Ülikoolis ajalugu ning lõpetas ülikooli diplomitööga "Eesti kunstiteoreetilise ja -kriitilise mõtte areng 1917–1925". Ta täiendas end aastatel 1992–1994 Kesk-Euroopa ülikooli stipendiaadina Pariisis.

Aastatel 1976–2014 töötas Tiina Abel Eesti Kunstimuuseumi teadurina, sealhulgas 1978–1992 maaliosakonna juhatajana ning 2006–2014 Kumu kunstimuuseumi programmijuhi ja kuraatorina. 1995. aastast töötab ta Tallinna Kunstiülikooli (Eesti Kunstiakadeemia) õppejõuna. 

Abel on 1990. aastast Eesti Kunstnike Liidu liige.

Ta on kureerinud üle 60 näituse nii Eestis kui ka välismaal. Tema kureeritud näituste hulka kuulub Kumu kunstimuuseumi esimene püsiekspositsioon „Varamu. Eesti kunsti klassika 18. sajandist kuni 1940. aastani“. 

Tiina Abeli uurimisvaldkond keskendub eelkõige 19. sajandi ja kahe maailmasõja vahelise aja Eesti kunstile. Ta on olnud teerajajaks mitmete Balti kunstiajaloo teemade, sh Balti biidermeieri, Düsseldorfi maalikoolkonna ning 19. sajandi kunsti ja fotograafia suhete uurimisel. Abel on tutvustanud Eesti lugejale selliseid suhteliselt vähetuntud kunstnikke nagu Alfred Hirv ja Aleksander Krims-Radava. Ta on käsitlenud ka väliseesti kunstnike loomingut. 

Ta olnud mitme kunstialase väljaande toimetuskolleegiumi liige ning koostanud ja toimetanud kümneid artiklikogumikke ja katalooge, samuti avaldanud üle saja artikli. Tiina Abeli värskeim töö on ajakirja Kunstiteaduslikke Uurimusi kevadnumber (1–2/2025), mis on pühendatud dekadentsikunstile ning mille ta on koostanud ja toimetanud.

## Teoseid

* "Düsseldorfi koolkond Eesti kunstis" (näitusekataloog ja selle eessõna, Tallinn, 1980) 
* "Jaan Koort maalijana" (Kunst, 1984, nr. 1)
* "Neoimpressionismist Konrad Mäe varases loomingus" (Riikliku Kunstimuuseumi teatmik, Tallinn, 1986) 
* "Maalijad 1939" (Kunst, 1987, nr. 1)
* "From Academic Realism to Impressionism in Estonian Art in the Early 20-th Century ("The Baltic Countries 1900–1914" – Acta Universitatis Stockholmiensis, 5, Uppsala, 1990) 
* "50 aastat eesti kunsti eksiilis" (näitusekataloog ja selle eessõna, Tallinn, 1994), "Eesti kunstnikud Rootsis" ("Kunst", 1994, nr. 4).

## Tunnustus

* 1986 – Eesti Kunstnike Liidu kunstiteadlaste sektsiooni aastapreemia (artikkel “Neoimpressionism Konrad Mäe loomingus”)
* 1998 – Eesti Kunstiteadlaste ja Kuraatorite Ühingu aastapreemia (näituse ja konverentsi “Aguli motiiv eesti kunstis” korraldamine 1997. aastal ning Nikolai Kummitsa loomingut käsitlev ettekanne nimetatud konverentsil)
*2006 – Eesti Kultuurkapitali kujutava ja rakenduskunsti sihtkapitali aastapreemia (Kumu kunstimuuseumi ekspositsiooni "Eesti kunsti klassika 18. sajandi algusest Teise maailmasõja lõpuni (Varamu)" ja näituse "Modernismiaja klassikud. Andrus Johani ja Kaarel Liimand" kureerimise eest)
* 2014 – Eesti Kunstiteadlaste ja Kuraatorite Ühingu aastapreemia (väljapaistev kuraatoritöö näitusel "Pildiplahvatus. Kunst ja fotograafia Eesti 19. sajandi visuaalkultuuris" Kumu kunstimuuseumis 2013. aastal)
* 2014 – Kristjan Raua preemia (Eesti kunsti ja fotograafia kokkupuutepunkte ning fotograafia sünniga kaasnenud pildimaailma muutusi käsitleva näituse "Pildiplahvatus. Kunst ja fotograafia Eesti 19. sajandi visuaalkultuuris" kureerimine Kumu kunstimuuseumis ning pikaajaline ja kõrgetasemeline näituste kureerimine Eesti Kunstimuuseumis)
* 2025 – Eesti Kunstiteadlaste ja Kuraatorite Ühingu aastapreemia (erakordse panuse eest Eesti kunstiteadusesse ja kuraatoripraktikasse)

## Isiklikku
Tema ema ja isa olid näitlejad Asta Lott ja Ervin Abel.

## Viited